Tasan kello kaksitoista lauantaina tekevät polkupyörätaksit historiaa. Silloin riksat lähtevät liikkeelle yhtaikaa Helsingissä, Porvoossa ja Kuopiossa. Nuoret polkijat asettuvat tukevasti istuimille kädet sähköavusteisten pyörien ohjaustangoissa ja jalat valmiina polkuun. Ja asiakaskin kyydissä, jos hyvin käy.

Pyörätaksit aloittavat 4.6.2016 kello 12.00 Helsingissä reitti kulkee Kauppatorilta Hakaniemenrantaan tai Hernesaarenrantaan. Porvoossa reitti kulkee vanhastakaupungista kauppatorille ja Taidetehtaalle. Kuopiossa reitti kulkee torilta Väinölänniemeen ja Valkeisenlammelle.

– Ei näillä ole tarkoitus hurjastella Tallinnan malliin. Siellä riksat saivat välillä porttikiellon vanhaan kaupunkiin, kun hurjastelivat ja ajoivat keskenään kilpaa, selvittää porvoolainen yrittäjä Timo Helle.

Helle on mies tuoreimpien pyörätaksien takana. Alun perin riksojen piti kulkea ainoastaan Porvoossa, mutta toisin kävi.

Yrityksen toiminta alkoi laajentua jo ennen kuin se edes oli alkanut. Siis ennen kuin yksikään polkija oli liikkeellä tai luvat kunnossa tai edes pyörät hankittuna.

– Tässä lähti vähän mopo käsistä, tai siis pyörä. Päätimme laajentua heti Helsinkiin ja Kuopioon, kertoo Helle.

Mukaan tuli vastaavanlaisista pyörätakseista haaveillut kuopiolainen Arttu Voutilainen, josta leivottiin Biketaksin liiketoimintajohtaja.

Arttu Voutilainen viimeistelee pyörätaksin katosta. Outi Pukkila / Yle

– Minulla pyöri päässä samanlaisia ajatuksia kuin Timolla. Otin häneen yhteyttä ja tässä ollaan, kertoo Voutilainen.

Tässä lähti vähän mopo käsistä, tai siis pyörä. Yrittäjä Timo Helle

Talous- ja tilintarkastusalan yrittäjä Timo Helle oli potenut huonoa omaatuntoa ja halunnut kantaa kortensa yhteiskunnan kekoon työllistämällä nuoria. Yhtenä kimmokkeena oli oman teinin vaikeus saada kesätöitä.

– Voi sanoa, että yhteiskunnallinen vastuu nuorista on painanut minua ja olen kovasti miettinyt, miten voisin helpottaa nuorten työllistymistä, selvittää Helle.

Kesätöihin on palkattu kahdeksan nuorta kussakin kaupungissa. Hakemuksia tuli moninkertainen määrä. Kiinasta hankitut pyörät ovat maksaneet noin 2 500 euroa kappale ja niitä on yhdeksän, kolme jokaiseen kaupunkiin.

– Jos kysyntä oikein kasvaa voimme siirtää yhden pyörän Porvoosta Helsinkiin, sanoo Helle.

Pyörätakseilla on vakioreitit ja -pysäkit jokaisessa kolmessa kaupungissa, mutta tilauksesta ne poljetaan muuallekin.

Pyörätaksien luvat ovat voimassa kaksi vuotta.

Aiemmin riksat ovat liikkuneet muun muassa Tampereella, Heinolassa, Kemissä, Ylivieskassa ja Joensuussa.